Virallinen lehti nro C 341 , 29/11/1999 s. 0092



KIRJALLINEN KYSYMYS E-0324/99 esittäjä(t): Ernesto Caccavale (UPE) komissiolle (23. helmikuuta 1999) Aihe: Totalisaattoria koskevan luvan antaminen yksityisellä sopimuksella laittomasti Italiassa Totopelin harjoittamiselle hevoskilpailuissa myönnettävistä luvista annetussa Italian tasavallan presidentin asetuksessa nro 169 (8.4.1998) säädetään, että valtiovarainministeriö yhdessä maatalousministeriön kanssa antaa nämä luvat luonnollisille henkilöille ja yhtiöille yhteisön sääntöjen mukaisesti järjestettävän tarjouskilpailun kautta. Lisäksi asetuksessa säädetään, että kyseisten ministeriöiden on julkistettava kunkin vuoden joulukuun 31. päivään mennessä suunnitelma luvista, joita on seuraavana vuonna mahdollisuus hakea. Kyseisen asetuksen 25 artiklassa pidennetään nimenomaisesti U.N.I.R.E:lle (Unione Nazionale per l'Incremento delle Razze Equine, kansallinen hevoskasvatusliitto) 31.12.1998 asti annettua lupaa sellaisen tototoiminnan harjoittamiseen, joka jo oli käynnissä asetuksen voimaan tullessa, ja pidennetään sitä edelleen 31.12.1999 asti, jos uutta tarjouskilpailua ei ole mahdollista järjestää ennen 31.12.1998. Valtiovarainministeriö ei vielä ole julkaissut lupia koskevaa suunnitelmaa eikä ilmoittanut yhteisön normien mukaisesta tarjouskilpailusta, vaan on säilyttänyt "pidentämistilanteen". Näin ollen U.N.I.R.E:llä on tällä hetkellä hallitseva asema kansallisilla markkinoilla sen lain nojalla, joka antaa sille yksinoikeuden toton järjestämiseen, ja lisäksi se on luonteeltaan julkinen yritys, jota rahoitetaan hevoskasvatusyritysten tuella. Voisiko komissio kertoa, - onko kyseessä oleva lupien antaminen palveluhankintaa, joka kuuluu siten direktiivin 92/50/ETY(1) soveltamisalaan, vai onko kyseessä lupa palvelujen suorittamiseen, joka kuuluu ETY-sopimuksen yleisten määräysten soveltamisalaan? - katsooko se, että luvan antamisesta väliaikaisesti, kun yhteisön tarjouskilpailujen järjestäminen viivästyy, ei seuraa, että vapaata kilpailua koskevien yhteisön säännösten vastaisesti suositaan totopelejä harjoittavia jo olemassa olevia monopoliryhmittymiä? - aikooko se ryhtyä toimiin, jotta uusien totopisteiden avaamista koskevien yhteisön tarjouskilpailujen julkaisemiselle määrätään tietty päivämäärä yhteisön kilpailusäännösten nojalla ja siten että alalla toimivat ovat tasavertaisessa asemassa? Komission jäsenen Mario Montinkomission puolesta antama vastaus (19. huhtikuuta 1999) Komission ei ole mahdollista arvioida arvoisan parlamentin jäsenen antamien tietojen perusteella sitä, onko Italian lain säätämien lupien myöntäminen totopelin harjoittamiselle hevoskilpailuissa luokiteltava palveluhankinnaksi vai onko kyseessä yhteisön laissa tarkoitettu palvelujen suorittaminen, eikä siten sitäkään, sovelletaanko tässä erikoistapauksessa direktiivin 92/50/ETY säädöksiä vai EY:n perustamissopimuksen yleisiä periaatteita. Tämä luokittelu riippuu itse asiassa monista tekijöistä, erityisesti yritysten palkkiotyypistä ja niiden kantaman riskin laajuudesta. Komissio pitää hyödyllisenä hankkia tietoja asiasta Italian viranomaisilta ja lähettääkin mitä pikimmiten kirjeen Italian viranomaisille. Siinä tapauksessa, että komissio toteaisi yhteisön oikeutta rikotun, se arvioi mahdollisuutta käynnistää EY:n perustamissopimuksen mukaisen rikkomisesta johtuvan menettelyn. Joka tapauksessa parlamentin jäsenen toiseen kysymykseen voidaan antaa vastaus. Vaikka oletettaisiin, että yksi ainoa elin kuten UNIRE (Unione Nazionale per l'Incremento delle Razze Equine, kansallinen hevoskasvatusliitto) on väliaikaisesti ainoa, joka tarjoaa palveluita, tämä tilanne ei sellaisenaan ole yhteisön kilpailusääntöjen vastainen. (1) EYVL L 209, 24.7.1992, s. 1.